ÜZEMELTETÉSI SZERZŐDÉS

amely létrejött egyrészről **Bátaszék Város Önkormányzata** (7140 Bátaszék, Szabadság u. 4., adószáma: 1573304-2-17, képviseli: dr. Bozsolik Róbert polgármester), mint üzemeltetésbe átadó (a továbbiakban: Átadó)

másrészről az **Bát-Kom 2004. Kft.** (7140 Bátaszék, Baross u. 1/a., adószáma: 13318871-2-17 képviseli: **Pap Péter** ügyvezető), mint Üzemeltető (a továbbiakban: Üzemeltető) között

az alulírott napon és helyen, az alábbi feltételek szerint:

1. **Előzmények**

Az Alisca Bau Építő Zrt. a SPORT XXI. Létesítményfejlesztési Program keretében - magánbefektetőként - megvalósította a Bátaszéki Tanuszodát. Az építéssel kapcsolatos Szolgáltatási Szerződést a felek (Magyar Állam, Bátaszék Város Önkormányzata és az Alisca Bau Vagyonkezelő kft.) a 2013. szeptember 1-jén aláírt megállapodás értelmében 2013. augusztus 31-ével megszüntették. Ezen megállapodást Bátaszék Város Önkormányzatának Képviselő-testülete a 137/2013.(VIII.8.) önk.-i határozatával hagyta jóvá, majd a 138/2013.(VIII.8.) önk.-i határozat 1.) pontjával a bátaszéki Tanuszoda üzemeltetésével 2013. október 1-jétől a saját 100 %-os tulajdonú cégét, a BÁT-KOM 2004. Kft.-t bízta meg.

1. **A szerződés tárgya**
2. Átadó üzemeltetés céljából átadja Üzemeltetőnek – a bátaszéki Tanuszoda 716/106 hrsz.-u, természetben a Bátaszék, Bezerédj 11. szám alatt található, „beépítetlen terület” elnevezésű ingatlant és a 716/106/A hrsz.-ú, 1387 m2 területű, természetben Bátaszék Bezerédj u. 9., szám alatt fekvő Bátaszéki Tanuszoda épületet.
3. Az üzemeltetésre átadott ingatlan elemeinek tételes felsorolását külön jegyzőkönyv tartalmazza, melynek alapja a Magyar Nemzeti Vagyonkezelő Zrt. és Átadó között 2013. szeptember 12-én létrejött birtokbavételi és adási jegyzőkönyv. Az üzemeltetett épület karbantartási kötelezettsége a födém felső szintjéig, illetve az oldalfalakra is kiterjed.

**III. Üzemeltető jogai és kötelezettségei**

1. Átadó ezennel megbízza Üzemeltetőt a bátaszéki Tanuszoda üzemeltetésével *2019. január 1-jétől 2023. december 31-ig terjedő határozott* időre.
2. Üzemeltető vállalja, hogy a Tanuszoda üzemeltetését a vonatkozó jogszabályok, jelen szerződés előírásai, és az illetékes népegészségügyi intézet által jóváhagyott Üzemeltetési Szabályzat előírásai szerint fogja végezni.
3. Üzemeltetőt terhel minden olyan kötelezettség, amely a Tanuszoda folyamatos, jogszabályoknak megfelelő üzemeltetését biztosítja.
4. Üzemeltető felel a Tanuszoda üzemeltetésével kapcsolatos környezetvédelmi és egyéb jogszabályok által előírt jelentések, bevallások elkészítéséért, beküldéséért.
5. Amennyiben a hivatkozott szolgáltatási szerződésben foglaltak szerinti üzemeltetési rendelkezések Üzemeltető hibájából bekövetkező megsértése miatti, hibás teljesítés keletkezik, s ezt a szolgáltatások havi teljesítésigazolása során lefolytatott eljárás büntetőpontokkal sújtja, s emiatt a szolgáltatást igénybe vevők élnek a szolgáltatási díjcsökkentésének lehetőségével, Üzemeltető teljes körű kártérítési kötelezettséggel tartozik Átadó felé.
6. Ugyancsak teljes körű felelősség terheli Üzemeltetőt minden egyéb, bármely szerv által megállapított a szankciókért és jogkövetkezményért, mely az üzemeltetéssel kapcsolatban merül fel.
7. Üzemeltető, Átadó előzetes tudta és beleegyezése nélkül rendszeres fizetési kötelezettséggel járó üzemeltetési, karbantartási, vagy egyéb megbízási szerződést nem köthet.
8. Üzemeltető köteles és jogosult a fentiekben megjelölt ingatlan területén

* vendéglátó-ipari tevékenység és szolgáltatás folytatására,
* rendezvények lebonyolítására,
* kiállítások megrendezésére,
* játékos és szabadidős programok lebonyolítására,
* művészeti programok szervezésére,
* sportesemények szervezésére, lebonyolítására,
* oktatási tevékenységet segítő illetve kiszolgáló tevékenység folytatására.

Egyéb tevékenységek végzéséhez Átadókülön, kifejezett hozzájárulása szükséges.

1. Üzemeltető nem jogosult az ingatlan egészét, részterületét, valamint az azon található felépítményeket Átadó külön engedélye nélkül harmadik személynek használatba adni illetőleg bármilyen egyéb módon megterhelni.
2. Szerződő felek megállapodnak abban, hogy Üzemeltető jelen szerződés alapján átadott vagyontárgyak után üzemeltetési díjat nem köteles fizetni.

10.1. A szerződés ideje alatt Átadó kizárólagos jogot biztosít Üzemeltetőnek arra, hogy a létesítményben a rendeltetésszerű szolgáltatásokért – a közcélú igénybevételnek minősülő használatot kivéve - a belépő díjakat saját nevében beszedje. Az üzemeltetéssel elért árbevétel Üzemeltetőt illeti meg. Üzemeltető a belépő díjakat saját nevében jogosult számlázni és beszedni a szolgáltatást igénybe vevőktől.

10.1.1. Üzemeltető továbbra is köteles biztosítani, a Tanuszoda eredeti Szolgáltatási Szerződésében vállalt heti 14 órás közcélú igénybevételét, mely használat után Üzemeltető belépő (szolgáltatási) díjat nem kérhet. Ennek fejében Üzemeltető részére Átadó - jelen Szerződésben V/2.) pontjában rögzített - működési támogatási előleget biztosít.

10.1.2. A közcélú igénybevételi lehetőség a városban és vonzáskörzetében lévő oktatási, nevelési intézményekre, diáksportkörökre, sportegyesületekre és szakosztályaikra, terjed ki, akik ezáltal a szolgáltatások kedvezményezettjei is.

10.1.3. A közcélú igénybevétel fogalma alatt a felek a Tanuszoda használatát, és a használatához kapcsolódó kiegészítő szolgáltatások teljesítését értik.

10.1.4. A közcélú igénybevétel definícióját nem sérti, ha Üzemeltető olyan rendezvényeket tart ezen idő alatt, amelyekre fizető nézőket enged be, vagy más módon bevételt, illetve hasznot hoznak. Ugyan csak nem sérti a közcélú igénybevétel definícióját, ha Üzemeltető az oktatási intézményeket fenntartóval az ingyenes használat mellett – a Tanuszoda használatának arányában – üzemeltetési költségekhez való hozzájárulásban állapodik meg.

10.1.5. Üzemeltető a közcélú igénybevételi időszakot köteles szabadon hagyni, ebben az időszakban rendezvényt nem szervezhet. A Tanuszoda rendezvény naptárát úgy állítja össze, hogy a rendezvénynaptár kialakításakor a közcélú igénybevételi időszakban a Tanuszodát fenntartja az Átadó számára közcélú igénybevétel céljára oly módon, hogy a Tanuszoda teljes értékű közcélú igénybevételét a minden közcélú igénybevételi időszak teljes időtartamában biztosítani kell.

10.1.6. Szerződő felek rögzítik, hogy a Tanuszodában a közcélú igénybevétel fizikai terjedelme a Tanuszoda egészére vonatkozik, vagyis a Tanuszodának minden, a nagyközönség részére nyitva álló részére. Így a nagyközönség részére nyitva álló területnek tekintik a felek kifejezetten a Tanuszoda előcsarnokát, a medenceteret, a lelátókat, az összes öltözőt, a mosdókat és egyéb vizesblokkokat, illetve a közönség és a sportolók közlekedésére szolgáló tereket és a folyosókat.

10.2. Üzemeltető köteles gondoskodni az általa használt területrész karbantartásáról, állagmegóvásáról.

10.3. A szerződés időtartama alatt Üzemeltető a tanuszoda értékét növelő beruházásait (pl. építés, nagy értékű eszközvásárlás), Átadóval egyezteti. Külön megállapodást kötnek a beruházásokra vonatkozóan: elszámolás, költségmegosztás). Egyéb esetben Átadóval előzetesen egyeztetett tervek szerint - megtérítési igény nélkül az Üzemeltető jogosult a létesítmények területén saját költségkerete terhére történő beruházás megvalósítására.

1. Üzemeltető köteles gondoskodni az üzemeltetés körébe tartozó élet és balesetvédelmi, közegészségügyi és egyéb hatósági előírások betartásáról, valamint az ezek megszegéséből eredő – jogszabályban előírt károk megfizetéséről.
2. Üzemeltető köteles az ingatlan nyitva tartási idejéről helyben szokásos tájékoztatás útján tájékoztatni a lakosságot, továbbá köteles a nyitva tartási időt, valamint a szolgáltatási díjtételeket a létesítmények bejáratánál elhelyezni. Üzemeltető köteles naponta nyitva tartani és Üzemeltetni az épületet. Ettől eltérni – pld. a szükséges karbantartási munkák elvégzésére tekintettel – Átadó képviselőjének előzetes hozzájárulásával lehet.
3. Üzemeltető, Átadó hozzájárulásával - köteles az általa felhasználni kívánt közszolgáltatás szállítóival számlafizetői szerződést kötni és a közüzemi díjakat szerződés szerint köteles megtéríteni. A mérőórák Átadó tulajdonában maradnak. Az ebből adódó kockázat (üzemeltetésből való kizárás) Üzemeltetőt terheli.
4. A közüzemi díjak nem fizetése a üzemeltetési díj nem fizetésével egyenértékű, az eljárás annak megfelelően történik. Amennyiben Üzemeltetőnek felróható okból (pl. a közüzemi díjak nem fizetése miatt) a szolgáltató felbontja a közüzemi szerződést, az ebből eredő kárt és a visszakötés, illetve a visszakötéshez esetlegesen szükséges közműfejlesztés díját Üzemeltető köteles viselni.
5. Üzemeltető köteles az ingatlan egészének, valamint az azon található felépítményeknek a karbantartását, állagmegóvását folyamatosan, a jó gazda módjára ellátni. Bárminemű fejlesztés, beruházás csak Átadóval kötendő megállapodás illetve jóváhagyás után kezdhető illetve végezhető el. Üzemeltető köteles az ingatlant és annak részeit érintő azon károkozás következményeit saját költségén elhárítani. Felek megállapodnak abban, hogy az ingatlanban valamint az azon található felépítményekben bekövetkezett károsodás az Üzemeltető felelősségi körébe tartozik. Üzemeltető kijelenti, hogy a képesítése a hatályos jogszabályokban a sportlétesítmények üzemeltetőire előírt feltételeknek megfelel. Üzemeltető köteles a létesítmény műszaki berendezéseit szakszerűen működtetni, azokat karbantartani, állagmegóvásukat biztosítani, a technológiai előírásoknak megfelelően üzemeltetni, az illetékes népegészségügyi intézet hatósági előírásait betartani, valamint a uszoda belső rendjét, tisztaságát fenntartani.
6. Az ingatlanban, valamint az azon található felépítményekben bekövetkezett bármilyen károsodás – a vis maior esetek kivételével – az Üzemeltető felelősségi körébe tartozik.
7. Üzemeltető köteles az üzemeltetésbe vett területeket a jelenlegi állapotuknak megfelelően szinten tartani. Üzemeltető köteles a medencék javításának elvégzésére, valamint a medencék körüli korlátok javítására, mázolására, a szűrőberendezések karbantartására, a szűrőanyag pótlására, az épületek karbantartására, festésére és mázolására, emellett biztosítani kell a folyamatos hulladékszállítást is.
8. A működőképesség megtartása, valamint komplexum üzemeltetési költségeinek biztosítása érdekében Üzemeltető jogosult bevételekhez juttató vállalkozói tevékenységet folytatni (pl. reklámszerződések, esetleges szponzorok reklámozása, belépődíjas rendezvények tartása stb.), feltéve, hogy az nem akadályozza az ingatlan funkciójának, és egyéb, az üzemeltetési engedélyben foglaltak megtartását, azonban a megkötött szerződések időtartamának a jelen szerződés időtartamához kell igazodniuk.
9. Üzemeltető köteles a szerződésben megjelölt határidőig szakmai, pénzügyi elszámolást készíteni a képviselő-testület felé, továbbá a város mindenkori éves költségvetési rendelet elfogadását követő képviselő-testületi ülésre üzemeltetési tervet kidolgozni és benyújtani.

**IV. Átadó jogai és kötelezettségei.**

1. Átadó köteles az Üzemeltetőnek az általa elért bevételek és felmerült indokolt kiadások, költségek különbözetét általános működési támogatás folyósításával megtéríteni.
2. Átadónak joga van minden külön értesítés nélkül az üzemeltetés bármely időpontban történő ellenőrzésére, az ott dolgozók nyilatkoztatására, a nyilvántartások megtekintésére.
3. A Tanuszoda vagyonbiztosításának díja Átadót terheli.
4. Átadójogosult – a szerződés tartalmával összefüggésben – az ingatlan, valamint az azon található felépítmények üzemeltetését, állapotát, a beruházások, munkálatok kivitelezését ellenőrizni és észrevételeit, kifogásait írásban megtenni.
5. Átadó köteles az ellenőrzési jogosultság és a hozzájárulási kötelezettség gyakorlása során csak a szükséges legkisebb mértékben zavarni Üzemeltetőt, jogainak és kötelezettségeinek ellátásában.

**V. Üzemeltetői bevételek és kiadások**

1. A szerződő felek megállapodnak abban, hogy az Üzemeltető által átvállalt feladatok finanszírozhatóságának érdekében Átadó jelen szerződésben foglaltak feltételek szerint az Üzemeltetőnek rendszeres kompenzációt, támogatást nyújt***. A kompenzáció éves mértékét az 1. sz. melléklet tartalmazza.***

2.) A kompenzáció mértéke az önkormányzat tárgyévi költségvetésében, valamint az Üzemeltető üzleti tervében jóváhagyott a szerződés szerinti célokra előirányzott összeg. Felek az önkormányzat költségvetésének elfogadása előtt egyeztetnek a kompenzáció mértékéről.

A kompenzálás előirányzott mértékének megállapításához az Üzemeltető elvégzi a feladatellátások költségelemzését, összevetve a korábbi időszak tényadataival. Az előirányzott kompenzáció mértéke a feladat ellátása vonatkozásában nem vezethet túl kompenzációhoz.

A kompenzálás összeget az Átadó havonta lehívó levél alapján az Üzemeltető 11746122-20003256 számú OTP Bank Nyrt-nél vezetett bankszámlájára teljesíti.

Üzemeltető a szerződés alapján minden év március 31. napjáig köteles az előző évi kompenzációról elszámolni és Éves Működési Jelentést benyújtani az Átadó felé.

Az Üzemeltető minden, a kompenzáció számításhoz kapcsolódó iratot a kompenzáció odaítélését követő 10 évig köteles megőrizni és az Átadó ilyen irányú felhívása esetén köteles azokat bemutatni.

1. Üzemeltető köteles az értékesített bérletekről és jegyekről, a beszedett díjakról külön elszámolást készíteni, és azt Átadó részére az elszámoláskor átadni.
2. A közüzemi díj (gáz, áram, víz, szennyvíz, vezetékes telefon) kiegyenlítése Üzemeltető feladata. Üzemeltető köteles a közüzemi fogyasztást naturáliákban minden hónapban ellenőrizni, a fogyasztás lehetséges csökkentésére minden intézkedést megtenni., köteles továbbá együttműködni Átadó által kezdeményezett minden energia felülvizsgálatot biztosítani, energiacsökkentést támogatni.
3. Üzemeltető fizeti az épülethez és az uszoda technológiához, valamint az egyéb uszodaműködtetéshez szükséges berendezésekhez kapcsolódó felújítási, beruházási, karbantartási költségeket. Az Üzemeltető a felújítási, beruházási és a 200.000 Ft-ot meghaladó karbantartási igényeket a munkák megkezdése előtt egyezteti az Átadóval, és annak írásos engedélyével valósíthatja meg azokat. A felújítási, beruházási és a 200.000 Ft-ot meghaladó karbantartási költségeket az Üzemeltető a számviteli törvényben és a számviteli politikába foglalt előírásoknak megfelelően köteles elkülönítetten kezelni és kimutatni. Karbantartásnak számít minden, az üzemeltetéshez szükséges tisztítás, javítás stb., míg felújításnak számít a fődarabok cseréje, komplett részrendszerek kicserélése, beruházásnak pedig az új eszközök beszerzése). Az Üzemeltető a hatályos adó és számviteli szabályok alapján köteles a felújítások, beruházások és karbantartások felmerült kiadásait az Átadónak átszámlázni, hogy azok az Átadó könyveiben megjelenhessenek.
4. Az Üzemeltető által megkötött és a Tanuszoda üzemeltetéséhez kapcsolódó biztosítás (baleset stb.) díjat Átadó fizeti meg. Üzemeltető köteles a megkötött biztosítás(ok) egy fénymásolatát Átadó részére átadni.

**VI. Egyéb feltételek**

1. A Tanuszoda nyitvatartási idejét és a belépő jegyek árát szerződő felek jelen szerződés mellékletében határozzák meg. A nyitvatartási időn és a fizetendő díjakon Üzemeltető kizárólag Átadóval történt előzetes egyeztetést követően változtathat.
2. Szerződő felek a szerződés teljesítése érdekében szorosan együttműködnek, az egymástól szerzett információkat bizalmasan kezelik, azokat harmadik fél részére csak szerződéses partnerük beleegyezésével adhatják át.
3. Jelen szerződés felmondását bármely fél kezdeményezheti úgy, hogy a Tanuszoda zavartalan üzemeltetése legalább 3 hónapig biztosítva legyen. Az erre irányuló kezdeményezések alapján felek egyeztető tárgyalásokat folytatnak le, és annak eredményei szerint járnak el. Amennyiben az egyeztető tárgyalások 60 napon belül nem vezetnek eredményre, a szerződés felbontása, vagy más alapokra helyezése nem történik meg, bármely félnek jogában áll a szerződést 3 hónapos felmondási idővel felmondani.
4. Jelen szerződés vonatkozásában jognyilatkozat tételre és intézkedésre jogosultak:

Átadó képviselője: dr. Bozsolik Róbert polgármester

Üzemeltető képviselője: Pap Péter ügyvezető

1. Jelen szerződésben nem szabályozott kérdésekben a Ptk. vonatkozó rendelkezései az irányadóak.
2. Szerződő felek esetleges jogvitáikat peren kívüli tárgyalással kísérlik meg rendezni. Amennyiben a tárgyalás nem vezet eredményre, a jogvita elbírálására a Szekszárdi Járásbíróság kizárólagos illetékességét kötik ki.

Jelen szerződést a felek - mint akaratukkal mindenben megegyezőt - elolvasás és közös értelmezés után helybenhagyólag, 4 eredeti példányban aláírták.

**Bátaszék,** 201…………………………..

………………………………. ………………………………

Átadó Üzemeltető

Dr. Bozsolik Róbert Pap Péter

polgármester ügyvezető

Bátaszék Város Önkormányzata Bát-Kom 2004. Kft.

***1. melléklet***

**A tanuszoda üzemeltetési szerződés kompenzációs összegek a 2019. év:**

|  |  |  |  |  |
| --- | --- | --- | --- | --- |
|  | tanuszoda üzemeltetés megnevezése | A feladathoz kapcsolódó kompenzáció mértéke | A feladathoz kapcsolódó ügyviteli, adminisztrációs kiadások kompenzálása | **Kompenzáció összesen:** |
| 1. | tanuszoda üzemeltetése működtetés | 31 209 340 Ft | 4 790 660 Ft | **36 000 000 Ft** |
| 2. | II. Géza Gimnázium tanulóira vonatkozó 20%-os mértékű uszodahasználati díjcsökkentésből adódó kompenzáció | 198 000 Ft | 0 | **198 000 Ft** |
|  | **mindösszesen:** | **31 407 340 Ft** | **4 790 660 Ft** | **36 198 000 Ft** |
|  |  |  |  |  |
|  |  |  |  |  |
|  | tanuszoda üzemeltetés megnevezése | A feladathoz kapcsolódó kiadási keret mértéke | Megjegyzés | **összesen:** |
| 1. | tanuszoda üzemeltetéshez kapcsolódó felújítási, beruházási feladatok keretösszege | 0 Ft | Számla kibocsátás alapján fizetendő | **0 Ft** |